સ્માઇલ મેકઓવર એટલે કે દાંતના રંગ, સાઇઝ કે ઢાંચાને લીધે સ્માઇલ બરાબર ન હોય તો એને યોગ્ય બનાવવું. એમાં દાંતને ચોખ્ખા કરવાથી લઈને પેઢાંને બરાબર કરવા સુધીની બધી પ્રક્રિયાનો સમાવેશ છે એમ છેલ્લાં પંદર વર્ષથી પ્રૅક્ટિસ કરી રહેલા કૉસ્મેટિક ડેન્ટિસ્ટ અને પ્રોફેસર ડૉ. રાજેશ શેટ્ટી જણાવે છે. તેઓ કહે છે, ‘આજે લોકો પોતાના લુક અને સ્માઇલને લઈને બહુ જ કૉન્શ્યસ થઈ ગયા છે. મીડિયા-એક્સપોઝર એટલુંબધું વધારે છે કે લોકોને પોતાના ચહેરાનો કોઈ ભાગ ન ગમતો હોય તો તેઓ એના પર ટ્રીટમેન્ટ કરાવતા હોય છે. પોતાના કે કોઈ નજીકની વ્યક્તિના લગ્નપ્રસંગમાં જ્યાં તેમના સૌથી વધારે ફોટોગ્રાફ્સ પડવાના ચાન્સ હોય ત્યારે તેઓ સ્માઇલ મેકઓવર માટે આવતા હોય છે. મારી પાસે આવનારા લોકોમાં ૧૬ વર્ષથી લઈને ૬૦ વર્ષના લોકો સામેલ છે. સૌથી વધારે ૨૧થી ૪૦ વર્ષનું એજ-ગ્રુપ સ્માઇલ મેકઓવર માટે આવે છે. ઘણી વાર લોકો મારી પાસે પહેલેથી જ મનમાં વિચારો લઈને આવતા હોય છે કે તેમનું સ્માઇલ બરાબર નથી. તેમનું કામ માત્ર ટીથ-ક્લીનિંગથી થઈ જતું હોય છે. એ સિવાય ટીથ-વાઇટનિંગ પણ સારો વિકલ્પ છે. સર્જરીનો વિકલ્પ તેમને જ આપવામાં આવતો હોય જેમનાં પેઢાં મોટાં હોય છે. જેવી રીતે ફેસલિફ્ટ થાય છે એવી જ રીતે પેઢાને લિફ્ટ કરવાની ટ્રીટમેન્ટ હોય છે. આ ટ્રીટમેન્ટ પિરિયોડૉન્ટલ પ્લાસ્ટિક સર્જરી તરીકે ઓળખાય છે.’